
Tidligere utgitte bøker om FBI-agent Gwen Starke: Jakten på Eden 2017

Jeg vil takke familie og venner for all støtte og oppmuntring.

Takk til alle dere som har lest Jakten på Eden, og alle som har kommet med positive og konstruktive kommentarer.

Det er takket være dere at det ble en bok til. Vil også takke psykologspesialist Wenche Bergaust for nyttig kunnskap om rusens virkning.

En stor takk til min redaktør Jan Roger Stensland for viktige tilbakemeldinger.


Kapittel 1

Følelsen av å være innestengt gjorde henne kvalm, og hun bøyde seg fremover i et forsøk på å dempe de jamrende lydene fra magen. Foldet hendene og ba til Gud om at det var en vond drøm. Bare hun våknet, så var hun hjemme hos mamma, og alt ville være normalt igjen. Tårer rant nedover kinnene og dryppet som varme nålestikk ned på hendene. Hun stønnet og løste opp de sammenflettede fingrene. Hun kunne like godt bare gi opp og vente på døden. Sultedøden.

Den fuktige luften sendte kalde grøss gjennom kroppen hennes. Jeg må ut. Hun prøvde å holde motet oppe, men den kvelende håpløsheten gnagde på viljen hennes til å kjempe. Hun visste jo at det ikke var en drøm. Ordene hans hadde brent seg inn i hodet hennes: «Lille gullhår. Du er med i et spill. Om du kommer deg ut av dette rommet, har du klart det første nivået. På neste nivå vil spillereglene endre seg, og det blir litt vanskeligere. Alt blir tatt opp. Tenk på at du er stjernen i en spennende film. Dersom du klarer alle nivåene, vinner du friheten.»

Mente han egentlig det med friheten? Eller sa han det bare for å lure meg? Det er jo ingen vei ut ifra dette møkkete rottehullet. Hva mente han med et spill, og at reglene ville endre seg? Er det kamera her inne også? Tankene spant rundt de forskjellige mulighetene. Hun myste og studerte rommet nøye for sikkert hundrede gang, men kunne ikke se annet enn de grå veggene og konturene av luken i taket. Det måtte være minst tre–fire meter opp dit. Hun nådde ikke halvveis, og det fantes ikke noe å stå på.

Hun gned seg forsiktig på skulderen, den var øm etter fallet. Mannen hadde åpnet luken og dyttet henne ned. Som en pose søppel.

Minnene om dagen da han stjal livet hennes, boblet opp til overflaten. Hun trakk pusten dypt og kjente brystkassen trekke seg sammen i angst.

*

Det var tidlig i juni, og våren i Alaska hadde kommet for fullt. Den milde brisen brakte med seg sommerens varme forhåpninger. Gresset tittet frem overalt, grønt og friskt.

De mest hardføre blomstene strakte seg allerede ivrig mot solen. Tessa Grant hadde bestemt seg for å gå en lang tur etter skolen. Hun likte alenetiden og stillheten i skogen. Hun elsket lukten av trærne og blomstene.

Tessa gikk i åttende klasse ved Cantwell Secondary School. Huset til faren og stemoren hennes lå bare et par kilometer unna. Foreldrene hennes hadde skilt seg da hun var fem år gammel. Det var så lenge siden. Hun tenkte ikke så mye over det lenger, men avisene skrev stadig om hvor vanskelig det måtte være for disse stakkars skilsmissebarna. De levde usunne og rotløse liv, og var på en endeløs reise mellom mor og far, i strekning, tid og følelser. Tessa brydde seg ikke noe om at hun var et skilsmissebarn. Hun var bare glad for at foreldrene hennes kom godt overens. Om familiefredens pris var at hun flyttet annenhver uke, gjorde hun gladelig det.

Hun hadde raskt lært seg at det var de voksne som bestemte. Alt. Selv om mamma og pappa forteller deg at du er den viktigste personen for dem, og de stadig spør om hva eller hvordan du ønsker ting, er det til syvende og sist deres beslutninger som gjelder. Konklusjonen hennes var at så lenge du ble regnet som et barn, hadde du ingen reell stemmerett. Det du mener, er ikke viktig.

Tessa hadde grublet mye på dette. Hun hadde til og med testet det ut. Noen ganger ved å trasse, andre ganger ved å bli oppriktig lei seg, men begge deler var helt uten betydning for utfallet. De voksne visste best. Hun kunne fortsatt ikke forstå hvorfor noen gadd å ta seg bryet med å spørre, om svaret var helt uten betydning.

Faren hennes jobbet alltid sent, og Tessa var usikker på om han visste at hun aldri kom rett hjem fra skolen. Han kommenterte det i så fall ikke. Faren hadde giftet seg på nytt bare to år etter skilsmissen. Han og den nye konen, Paula, hadde fått tvillinger et knapt år etterpå. Hun var glad i halvbrødrene sine, men de levde på en måte hver sine liv. De spurte aldri om hvor hun hadde vært når hun kom sent hjem. Tessa trodde ikke at det var fordi de ikke brydde seg om henne, men mer at hun var en skygge som kom og gikk annenhver uke. Hun var der, så var hun ikke der. Det hadde bare gått seg til på den måten. For henne passet det fint. Fordelen med å bli eldre var at de stramme tøylene fra yngre dager stadig ble slakkere.

*

DEN dagen hadde Tessa bestemt seg for å vandre i skogen frem til solen gikk ned. Hun hadde bare på seg en tynn t-skjorte og avklipte olashorts, men det bekymret henne ikke. Om det ble for kjølig utover ettermiddagen, kunne hun jogge deler av veien.

Akkurat nå nøt hun den varme brisen, den kilte som lette fjær mot huden hennes. Hun sukket fornøyd og skrudde opp volumet på telefonen. Den siste tiden hadde hun fått helt dilla på Kygos store hit: «Stole the show.» Musikken dundret inn i ørene hennes. Hun nikket i takt og nynnet med.

Etter å ha gått en stund nådde hun et veikryss. Herfra gikk det en snarvei inn dit hun hadde tenkt å gå. Akkurat idet hun skulle til å dukke inn mellom trærne så hun en stor svart bil. Den gled sakte forbi, som om føreren lette etter noe. De mørke rutene gjorde at hun ikke så hvem som kjørte. Hvorfor kjøre SÅ sakte? Tessa tenkte at det var litt rart, og hun myste etter bilen der den forsvant rundt svingen. Hun heiste på skuldrene og skrudde opp volumet. Ja, ja, samme for meg det, tenkte hun.

Bare minutter senere kom hun inn på en traktorvei som var ganske igjengrodd, men som gikk flere kilometer innover i skogen og endte ved en liten sjø. Tessa hadde bestemt seg for å markere starten på sommeren ved å gå ned dit. Sjøen var ett av favorittstedene hennes. Hun badet ofte der om sommeren. Tidlig i juni var det sjelden folk der, og hun likte tanken på å ha plassen helt for seg selv. Det var for kaldt til å bade, men hun ville sette seg i vannkanten og stikke beina uti. Tessa fniste og kjente at hun gru-gledet seg til akkurat det.

Etter å ha gått en halvtime ble veien smalere og enda mer gjengrodd. Tessa snublet og var nær ved å falle.

– Jøsses, mumlet hun og vrengte av seg sekken.

Hun skrudde av musikken og dro ut øreproppene. Skolissen hadde løsnet. Hun ordnet det og tok seg tid til å se utover den store engen. Den strakte seg helt ned til sjøen. Engen var dekket med lange, gule strå fra fjoråret, som vaiet sløvt i den svake brisen. Det grønne gresset presset seg opp fra bunnen. Tessa syntes at det var fascinerende å se hvordan det nye friske sakte, men sikkert skjøv det gamle til side. Det eneste hun kunne høre, var bruset fra trærne og fuglene som kvitret. Hun tenkte på hvor stille og fredelig det var her ute, og angret litt på at hun hadde glemt å skru av musikken. Hun surret ledningen med øreproppene rundt telefonen og puttet den i baklommen på shortsen.

Tessa rykket til da hun så et glimt av noe. Noe som ikke skulle være der, og som fikk hjertet hennes til å øke takten. Hva i all verden var det? Det kan ikke stemme? Hun var nesten sikker på at hun hadde sett et ansikt mellom stråene. Hun grøsset og kjente gåsehuden nappe i armene og nakken. Trangen til å løpe derifra overveldet henne, men hun var for sjokkert til å røre seg. Kroppen lystret rett og slett ikke. Tessa var redd for at om hun rørte på seg, så kunne det plutselig bli virkelighet. Hun knep sammen øynene og myste, men så bare de gule stråene. Det må være noe jeg innbilte meg. Tanken beroliget henne litt, og hun slapp luften ut av lungene med et sukk. Hun ble stående en stund til, men det var ingenting å se.

Hun heiste på seg sekken og fortsatte mot sjøen med stive skritt. Lot som om hun studerte veien foran seg. Plutselig bråstoppet hun og stirret mot engen igjen. Ingenting.

Dette blir for dumt. Tessa knyttet nevene og tvang seg selv til å puste rolig. Skjerp deg, mante hun seg selv. Hun visste godt at tankene hennes av og til fikk angsten til å ta helt av. Noe så dumt, jeg kan da ikke være så dust at et innbilt syn får meg til å snu. Hun var altfor gammel til å være så pysete, hun var tross alt tenåring.

– Herregud. Nei, dette gidder jeg ikke, hvisket hun.

Hun strammet seg opp og gikk videre med bestemte skritt. Etter en stund kunne hun skimte noe som glitret langt der fremme. Hun strakte hals og så sjøen speile seg i sollyset. Tanken på ansiktet hadde bleknet. Nå lurte hun bare på hvor mange grader det var i vannet.

En lyd fikk henne til å krympe seg. Det gikk noen sekunder før hjernen registrerte at det var lyden av noen som løp – fort. I hennes retning.

– Nei! skrek hun og løp for livet.

*

Tessa hev etter pusten. Det dunket og suste i hodet. Hun orket ikke å tenke mer på DEN dagen. Burde heller tenke på hvordan hun skulle klare å komme seg ut. Hun la seg ned på det kalde jordgulvet og krøllet seg sammen i fosterstilling.

Tårene presset på igjen. Hun prøvde å kvele hulkene ved å presse hånden inn mellom tennene. Den nye smerten tok litt over for de vonde følelsene. Hun bet hardere og lukket øynene. Pusten og hjerteslagene roet seg. Jeg må ikke tenke på alt det vonde, da blir det bare verre. Kanskje jeg kan sove litt? Hun ble så uendelig sliten av å være redd hele tiden.


Kapittel 2

Telefonen ringte i ett sett inne på politistasjonen i Anchorage denne kvelden. Turistsesongen hadde så vidt kommet i gang, og antall henvendelser var i ferd med å ta seg kraftig opp. Alaska, med sin enorme villmark, var et yndet feriested for stadig flere. Med den økende turiststrømmen økte også problemene. Mange av turistene var hverken kledd eller skodd for de røffe forholdene villmarken her hadde å by på. Naturprogrammene på TV kunne for mange gi et inntrykk av et innbydende og idyllisk Alaska. Det var dessverre langt ifra sannheten om virkelighetens utflukter. På denne tiden av året var heldigvis værforholdene stort sett bra, men likevel strømmet henvendelsene inn.

Det kom også, som vanlig, henvendelser fra pårørende som ville melde sine kjære savnet, fordi de ikke hadde kommet hjem til avtalt tid. Det var mye sinne og frustrasjon som kom politiet til gode på disse travle kveldene. Betjentene kunne ikke gjøre annet enn å tålmodig forklare dem det samme igjen og igjen. Jo da, politiet hadde patruljebiler som sjekket veiene jevnlig. Og, ja, det var egne telefonnumre til redningstjenestene for de forskjellige utfluktene.

Én av innringerne denne kvelden var Maria Haller. Hun var hysterisk. Datteren Tessa Grant hadde ikke kommet hjem. Politibetjent Carlo Moreno svarte.

– Miss Haller, vær så snill, du må prate litt saktere. Det er svært viktig at jeg får notert meg alle detaljene om datteren din.

– Huff, beklager. Jeg er redd for at det kan ha skjedd noe med Tessa. Hun er bare tretten år, og vi får ikke tak i henne. Det har aldri skjedd før.

– Jeg kan godt forstå at du er redd. Fortell meg hva som har skjedd én gang til, fra begynnelsen. Vi skal selvsagt hjelpe deg med å finne datteren din, miss Haller.

– Takk for at du tar meg på alvor. Tessa bor annenhver uke hos meg og annenhver uke hos eksmannen min og hans nye kone. De heter George og Paula Grant. Huset deres er bare et par kilometer fra skolen til Tessa. Denne uken er hun hos faren sin. Ofte legger hun ut på lange turer etter skolen, men hun kommer alltid hjem før det blir mørkt. Jeg har prøvd å ringe mobilen hennes mange ganger. Jeg lar det ringe helt ut, men hun svarer ikke. Det må ha skjedd noe. Hun snufset høylytt.

– Jeg skjønner. Moreno noterte seg at Maria Haller virket genuint redd for at det kunne ha skjedd datteren noe. – Er det uvanlig at Tessa ikke svarer på mobilen?

– Ja. Det skremmer meg. Hun svarer alltid når jeg ringer. Det er svært sjelden at hun ikke gjør det. Hun snufset og kremtet for å klarne stemmen. – Beklager, men jeg er så redd. Jeg vet ikke hva jeg skal gjøre.

– Det er lov å være redd. Men det skjer altså? At hun ikke svarer når du ringer henne?

– Det skjer, men det er i svært få tilfeller, og da ringer hun meg alltid opp igjen med en gang. Jeg er overbevist om at noe må være galt. Du må tro meg, vær så snill. Hun hvisket frem de siste ordene.

– Jeg tror deg, miss Haller. Spørsmålene er fordi vi så raskt som mulig må skaffe oss et bilde av Tessa og hennes rutiner. Stemmen til Moreno var mild, men bestemt.

– Ja, selvsagt. Jeg håper at dere kan begynne å lete etter henne nå med en gang?

– Det skal vi. Du sa at Tessa var hos faren sin denne uken. Er det han som kontaktet deg?

– Nei, det var konen hans, Paula. Hun ringte meg rett før elleve og spurte om Tessa var hos meg, eller om jeg hadde hørt noe fra henne.

– Jeg forstår. Har hun og faren lett etter henne i kveld?

– Nei, Paula hadde ikke registrert at hun ikke hadde kommet hjem før nå. Faren hennes var fortsatt på jobb da Paula ringte, men hun skulle få ham til å komme hjem med en gang. Vi avtalte å møtes hjemme hos dem etter at jeg hadde pratet med dere og meldt henne savnet. Kan du være så snill å sende noen dit nå?

Carlo Moreno gremmet seg over at ei tretten år gammel jente fikk lov til å vandre rundt alene på denne måten, men han holdt tankene sine for seg selv. Foreldrene stolte litt for lett på at andre passet på, for så å bli veldig overrasket når det faktisk ikke var tilfelle.

– Miss Haller, kan du gi meg adressen til huset og hvilke veier hun pleier å gå hjem fra skolen? Jeg trenger også signalementet til Tessa, sånn at jeg kan be alle patruljene som er ute, om å se etter henne med en gang.

– Hun er 1,60 centimeter høy, og slank. Har lyst hår og blå øyne. Håret hennes er langt, og det er som regel satt opp i en hestehale. Herregud, utbrøt hun og hikstet høylytt. Hun leste opp adressen til eksmannens hus.

– Takk skal du ha. Kan du si noe om hva hun hadde på seg i dag? Fargen på klærne, hva slags sko og skolesekk?

– Jeg spurte Paula om det, men hun var ikke sikker på hvilke klær hun hadde på seg i morges. Skolesekken hennes er rød. Stakkars Tessa, det er som om hun har vært helt usynlig.

– Det er notert, miss Haller. Det vil komme politibetjenter til huset innen kort tid, og det er fint om du reiser dit med en gang. Vi trenger et bilde av Tessa. Helst et ansiktsbilde som ikke er for gammelt. Du kan gi det til betjentene. Det er viktig at dere ringer til alle vennene og skolekameratene hennes, og andre steder hun kan tenkes å ha gått innom. Jeg vil be deg om å lage en liste over navnene. Noter klokkeslett og hva de sier. Det er alltid lurt å skrive en sånn liste, da gjør dere også noe som er svært viktig. Skriv ned hvilke veier datteren din pleier å gå hjem fra skolen. Vi skal gjøre alt vi kan for å finne Tessa. Jeg har notert meg telefonnummeret ditt, og vi tar kontakt med en gang om det dukker opp noe.

Maria Haller takket for hjelpen og la på. Moreno tastet opplysningene inn i systemet for savnede personer, og kalte opp patruljebilene.


Kapittel 3

Klokken nærmet seg ett om natten da FBI-agent Gwen Starke svingte ut på hovedveien. Meldingen, som hadde kommet fra det lokale politiet i Anchorage, dreide seg om ei tretten år gammel jente som hadde blitt meldt savnet. FBI-avdelingen hennes i Healy hadde spesialisert seg på forsvinningssaker, og hun hadde blitt anmodet om å møte opp på farens adresse i Cantwell. Gwen tråkket på gassen og presset opp farten til speedometernålen vippet rundt 150 kilometer i timen. Motoren til den røde Dodge pickupen brølte.

Det var rutine å involvere FBI raskt når så unge personer ble meldt savnet og det var en mulighet for at noe kriminelt kunne ha skjedd. Ifølge det lokale politiet var tretten år gamle Tessa Grant helt klart i denne kategorien. Gwen var godt i gang med å tenke på de forskjellige scenarioene for hva som kunne ha skjedd med Tessa Grant. I teorien kunne det være hva som helst, og det hastet med å få systematisert og luket vekk noen av mulighetene slik at de ikke kastet bort verdifull tid.

Bildet av Tessa Grant bekymret Gwen mest akkurat nå. Hun var ei svært vakker jente, og det var ikke et godt utgangspunkt med tanke på de mørkeste teoriene.

Etter tjue minutter dukket det opp et skilt som viste at veien til Cantwell gikk av ved neste avkjøring. Hun dempet farten og fulgte med på GPS-en. Gwen hadde studert kartet før hun reiste. Cantwell Secondary School lå inntil et stort skogsområde, og ifølge rapporten var det i denne skogen Tessa ofte gikk etter skoletid.

Huset til faren lå i et ganske stort boligfelt. Gwen fant adressen uten problemer og parkerte i gaten foran huset.

To politibiler sto i oppkjørselen. Nysgjerrige naboer hadde begynt å samle seg utenfor husene sine. Gwen tenkte at det ikke var lenge før de første reporterne ville få nyss om saken. Hun nikket til politimannen som sto utenfor inngangsdøren, og viste frem ID-skiltet sitt. Han gikk til side, og hun gikk inn. Fra stuen lød det en lav summing av stemmer. Da hun entret rommet, stilnet summingen. Familien så spørrende på henne. En blanding av håp og fortvilelse kjempet om plassen i ansiktene deres. Hun ristet forsiktig på hodet og holdt frem ID-skiltet.

– Hei, jeg har dessverre ikke noe nytt om Tessa. Mitt navn er Gwen Starke. Jeg kommer fra FBI og skal jobbe sammen med dere for å finne henne. Hun håndhilste på dem før hun snudde seg mot de to etterforskerne.

Den ene kremtet og sa:

– Vi fikk beskjed om at du var på vei. Jeg er førstebetjent John Marks, og dette er min kollega, betjent Tran Ninq. Bli med ut på kjøkkenet så skal du få en foreløpig rapport. Han nikket til Tran Ninq, som satte seg med familien.

– Har dere noe mer enn det som ligger inne i savnetmeldingen? spurte Gwen og lukket kjøkkendøren.

– Nei, sa Marks, – det er fortsatt ingen åpenbare grunner til at Tessa ikke har kommet hjem. Familien hennes er veldig opprørt. Jeg har ikke intervjuet dem, da vi først og fremst har prøvd å få dem til å beholde roen. Faren vil helst ta bilen for å reise ut og lete på egen hånd.

– Det er i grunn forståelig. Jeg tar en rask prat med dem, én etter én. I natt må vi få frem alle steder hun kan tenkes å være. Dersom Tessa ikke dukker opp i løpet av natten, tar vi et grundigere intervju med familien i morgen formiddag.

– Det er tidlig ennå. Tessa kan komme gående inn døren når som helst. Eller ta kontakt på annen måte. Vi er godt i gang med å sette opp en telefonsentral for avlytting og sporing av alle samtaler.

– Det er bra. Hvor er tvillingene?

– De sover på rommet sitt. Moren går innom og sjekker dem med jevne mellomrom.

De gikk tilbake til stuen. Marks informerte familien om at Gwen ville ta en prat med dem. Hun nikket til moren og ba henne om å bli med inn på kjøkkenet.

Maria Haller snufset og holdt et sammenkrøllet papir mot de røde og hovne øynene. Hun satt ytterst på stolen og gynget frem og tilbake.

– Vi skal gjøre vårt aller beste, miss Haller. Det du kan bidra med nå, er å beskrive Tessa for meg.

– Ja, jeg forstår. Hun sukket. – Takk for at du er her.

– Ta den tiden du trenger.

– Det haster for Tessa, sa hun og rettet seg opp i ryggen.

– Jeg skal være sterk for jenta mi. Hun er bare snill og omtenksom, det skal du vite. Hun er flink på skolen og har aldri vært borti trøbbel. Stemmen hennes brast.

– Det er godt å høre at hun ikke har problemer på skolen eller hjemme, da kan vi utelukke mange ting med en gang. Hva med regler? Pleier hun alltid å gjøre som hun får beskjed om? Eller hender det at hun tøyer grensene litt, som de aller fleste andre tenåringer?

– Nei, det er akkurat det. Hun er veldig flink til å høre på hva de voksne sier, og har alltid gjort som hun har fått beskjed om. Men nå tenker jeg at hun har vært for grei å ha med å gjøre. Vi har ikke fulgt godt nok med.

– Tenker du da på at stemoren hennes ikke reagerte på at hun ikke hadde kommet hjem? Om hun ikke pleier å være ute alene etter at det er mørkt, er klokken elleve veldig sent.

– Ja, det kan være fordi Tessa gjør så lite ut av seg. Hun kommer og går litt som hun vil hjemme hos dem. Det skal likevel ikke skje at vi ikke reagerer.

– Betjenten du pratet med, Carlo Moreno, ba deg om å notere hvor og hvem Tessa kunne være hos. Har du gjort det?

Hun stakk hånden i vesken og dro opp et papirark. Arket dirret da hun rakte det til Gwen.

– Her er de navnene vi kunne komme på, hvisket hun og brøt ut i gråt igjen.

Gwen gikk bort til vasken og tok med seg en tørkerull tilbake. Rakte henne et nytt papirtørkle og undret seg over de få nedtegnelsene på arket.

– Det første navnet er en arbeidskollega av meg som passet Tessa da hun var liten. Hun hadde ikke pratet med Tessa på lenge. De to andre er navn på skolekamerater. De hadde sett Tessa på skolen, men ikke etter skoletid. Hun er ikke særlig sosial med venner etter skolen.

– Vi noterer oss det. Det var alt for nå. Vi kan prate mer i morgen. Si ifra om du kommer på noe mer. Gwen ga henne visittkortet sitt.

Intervjuet med faren og stemoren ga ingen nye opplysninger.

Gwen ba Marks om å bli med ut og ga ham en kort rapport fra samtalene. Hun ba om at han og Ninq skulle bli værende hos familien.


Kapittel 4

Gwen kjørte opp til skogen hvor letemannskapene var i ferd med å samle seg. Kollegaen hennes, Karin Redman, ledet FBI-enhetens feltoperasjoner og hadde ansvaret for å koordinere søket.

De samlet alle som hadde møtt opp, og Gwen ga dem en kort rapport om hva de visste så langt. I løpet av en halvtime var de klare til å starte søket. Det lokale politiet skulle begynne med hundepatruljer oppe ved skolen og søke nedover langs veien hvor Tessa sist ble sett.

*

Noen timer senere begynte det gradvis å lysne, noe som ville gjøre letearbeidet betraktelig enklere. Gwen uroet seg over at hundene ikke hadde klart å plukke opp sporet av Tessa ennå. Vanligvis fikk de raskt teften av den de søkte etter, men det var selvsagt betinget av at personen faktisk hadde vært på stedet.

Gwen gjespet og så på klokken. 05.38. Den siste sikre observasjonen var omtrent klokken 15.00. Det var over fjorten timer siden noen hadde sett henne i live. Gwen visste at dette var et kritisk tidspunkt for om denne saken hadde en enkel forklaring. Men at hun hadde skadet seg slik at hun ikke kunne ta seg hjem på egen hånd, eller bare hadde gått seg bort, begynte å tegne seg som nokså urealistisk for Gwen. Ifølge opplysningene fra familien gikk Tessa ofte i dette området. Hun burde være såpass godt kjent at hun ikke vandret langt av sted og mistet retningen. Dessuten hadde hun med seg mobilen sin og ville ha ringt dersom hun trengte hjelp. Gwen begynte å få en uro om at forsvinningen hennes kunne være forårsaket av noe langt mer alvorlig.

Hun gikk mot bilen og tok frem mobilen. Slo nummeret til sin kollega Mick Anderson.

– Hei, Mick. Har telefonselskapet gitt deg innholdet og lokaliseringen til mobilen hennes?

– God morgen. Jeg fikk oversikten for noen minutter siden. Prøver fortsatt å få opp signal, men det ser ut til at den er slått av. Det har ikke vært utgående aktivitet på mobilen hennes siden i går klokken 09.15. Da ringte hun til sin far, men han svarte ikke.

– Sier du at faren hennes ikke ringte henne opp igjen? Er ikke det litt rart?

– Nevnte han ikke det da du intervjuet ham i natt?

– Han sa at han ikke hadde hatt kontakt med Tessa i går. Han reiste på jobb før hun sto opp, og kom ikke hjem før i tolvtiden i natt. Det behøver ikke å være noe. Dersom Tessa ikke dukker opp i løpet av de nærmeste timene, må vi starte kartleggingen av alle rundt henne, men jeg vil at du begynner med faren nå. Vi trenger også en bekreftelse på at han var på jobb mellom 15.00 og midnatt. Vi ses på morgenmøtet klokken åtte.

– Ok, sa han og la på.

Gwen fikk en følelse av at denne saken ikke ville gi seg selv. Mulighetene for hva som hadde skjedd med Tessa – var fortsatt uhyggelige og grenseløse.


Kapittel 5

Tessa prøvde desperat å finne en vei ut. Rommet var klaustrofobisk lite, og hun følte seg som et dyr i bur. Hun grøsset ved tanken på mannen og hendene hans. Hva var det han hadde sagt? Tessa frøs til og stoppet tanken, hun ville egentlig ikke huske. Hun åpnet munnen for å få mer luft og prøvde å ignorere den lammende skrekken. Hun måtte fokusere på en løsning og tenke på hva han hadde sagt.

Det var noe om at det var en vei ut. At dette bare var et spill, og at hun ville få friheten etterpå. Eller var det bare noe hun innbilte seg? Veggene i rommet hadde ingen utgang, hun hadde kjent over hver centimeter. Han hadde bare lurt henne. Det var ingen vei ut av dette rottehullet.

Hun stakk hendene innunder håret. Varmen fra hodebunnen trakk seg inn i de iskalde hendene.

– Tenk, Tessa, hvisket hun.

Hun la seg på ryggen og hvilte hendene på magen. Lukket øynene og konsentrerte seg om å puste rolig. Han hadde sagt at hun fikk tre muligheter til å rømme. At alle tre var vanskelige, men ikke umulige. Ikke umulig, gjentok hun inni seg.

Det var viktig. Selv om det er vanskelig, er det ikke umulig. Men kan jeg tro på det? Hva om han bare hadde sagt det for å plage henne? Lure henne?

Hjertebanken økte takten igjen, men hun tvang seg til å tenke på hva han hadde sagt. Det var noe om å velge riktig. Hva betydde det? Velge hva da?

Mannen virket gal, og pratet i gåter. Tessa kom frem til at uansett hva som kom til å skje, eller hva han kom til å gjøre med henne, måtte hun se på dette som en mulighet. Hun var fortsatt i live. Det betydde at hun kunne finne en løsning.

Varme tårer rant nedover kinnene. Hun tenkte på mamma og pappa og hvor bekymret de måtte være for henne. De lette helt sikkert etter henne. Hun visste ikke hvor lenge det var siden mannen tok henne, men hun trodde at det måtte være flere dager siden.

Tessa hadde alltid vært redd for at foreldrene skulle bekymre seg for henne, og for at de skulle begynne å krangle igjen. Hun hadde tidlig skjønt at det var viktig at hun ikke lagde bølger i hverdagen, det beste var å bare gli stille med. Den situasjonen hun nå befant seg i, var katastrofal for familien. Hun prøvde å si til seg selv at dette ikke kunne være hennes feil, men en stemme i hodet hvisket at det var hun som hadde rotet det til. Hvorfor kunne hun ikke henge sammen med de andre, som en normal trettenåring? Hvorfor måtte hun alltid gå sine egne veier? Det var grunnen til at dette kunne skje. Hun skulle ha snudd og løpt med en gang da hun så ansiktet mellom stråene på engen. Kanskje hun hadde klart å løpe helt ut til veien? Da hadde hun ikke vært her i dette mørke rottehullet.

Tessa var sint på seg selv. Hun tørket kinnene med håndbaken. Tårer var for pyser, de løste ingenting. Selv om hun ikke ante hva som kom til å skje, bestemte hun seg for at hun ikke skulle gi opp uten kamp.

Hun studerte taket og lot blikket dvele ved det svake omrisset rundt luken. Med et sukk strakte hun ut armene og la håndflatene på det kalde jordgulvet. Hun satte seg opp med et rykk. Ikke taket, ikke veggene. At hun ikke hadde tenkt på det før!

– Da må det jo være gulvet, hvisket hun.

Tessa stilte seg på kne og strøk med hendene over gulvet. Det virket jevnt, men jorden var ikke veldig hard. Hun skrapte med neglene og fikk opp et tynt lag med jord. Energien kom tilbake med full kraft da hun kjente konturene av treverket under.

– Vær så snill, vær så snill. Dette må være veien ut, hvisket hun.


Kapittel 6

Klokken halv åtte parkerte Gwen utenfor Healy Field Office. Parkeringsplassen var tom, men det ville ikke vare lenge. Det å få samlet tankene og forberede seg i fred og ro var svært verdifull tid for henne. Hun gikk innom pauserommet og satte på kaffetrakteren.

Kontoret hennes kunne trygt sies å ha et minimalistisk preg, både i størrelse og innredning. Gwen hadde ingen interesse av å henge opp private bilder eller ha pyntegjenstander stående rundt i rommet. Ikke eide hun noe stort lager med pyntegjenstander heller. Stol, skrivebord og en PC med to store skjermer. Det var alt. Færrest mulige distraksjoner. Hun likte å la lyset være av, skinnet fra skjermene var sterkt nok. Hun satte seg og begynte å lage et samlenotat fra nattens hendelser.

*

Gwen skvatt til da partneren hennes Sarah Thomas plutselig sto i døren.

– God morgen. Du er som vanlig tidlig ute, sa hun og rakte Gwen en kaffekopp. – Her er kaffen du har vært så snill å lage til oss, sa Sarah med en ironisk snert i stemmen.

– Å, takk skal du ha. Hvor mye er klokken?

– Den er tre minutter på åtte.

– Jøss, så fort tiden går. Hun tok en slurk av kaffen, den var sterk og besk. Hun ristet på hodet og grøsset. Når skulle hun lære seg å ikke bli helt oppslukt av det hun drev på med, og ikke ha i altfor mye kaffe i forhold til vann? De stakkars kollegaene hennes måtte starte dagen med dette skvipet. Flere hadde kommet med hint og forsiktige forslag, som at de burde gjøre trakteren klar dagen før og kjøpe en timer. Eller en kaffeautomat, slik at Gwen ikke kunne forgifte dem hver morgen.

Gwen så på klokken, morgenmøtet begynte nå. Hun tastet inn de siste ordene og skrev ut rapporten. På vei ut fisket hun med seg papiret fra skriveren og gikk mot konferanserommet. Sarah kom gående rett bak henne. Hun var sist inn og lukket døren etter seg. Gwen hilste på Ken Warren og Mick Anderson. Ken Warren hadde fungerte som leder for avdelingen siden Michael Creon gikk ut i permisjon. Det var nå seks måneder siden.

De utvekslet noen høflighetsfraser. Og alle klaget, som vanlig, over kaffen til Gwen.

– Gwen, sa Ken, – du kan begynne med saken som ble meldt inn i natt.

– Jeg ble kontaktet av politiet litt etter klokken 00.30, det gjaldt en savnet person. Den savnede er tretten år gamle Tessa Grant. Hun ble formelt meldt savnet av sin mor i 23-tiden i går kveld. Den siste sikre observasjonen av henne er cirka klokken 15.00 i går ettermiddag. Da ble hun sett gående fra skolen. Tessa bor annenhver uke hos foreldrene, de er skilt. Denne uken var hun hos faren og stemoren. Huset deres er omtrent to kilometer fra skolen. Familien sier at det ikke er uvanlig at hun tar lange omveier på vei hjem, men at hun alltid har kommet hjem før det har blitt mørkt.

– Det begynner å bli mørkt i 19-tiden, sa Sarah. – Når begynte de å lete etter henne?

– Det var stemoren, Paula Grant, som varslet moren litt før 23.00. Det ble ikke lett etter henne før dette. Paula Grant var hjemme med tvillingguttene sine på fire år hele ettermiddagen og kvelden. Moren ringte straks til politiet da hun fikk beskjeden. Faren til Tessa var fortsatt på jobb på det tidspunktet.

– Hva sier familien? spurte Mick. – Fikk du dannet deg et bilde etter intervjuene i natt?

– Jeg møtte politiet hjemme hos faren og stemoren. Moren til Tessa var også der. De hadde laget en liste over venner og skolekamerater som Tessa kjente eller muligens kjente til. De klarte ikke å komme opp med mer enn tre navn. Alle tre ble kontaktet, men de hadde ikke sett eller hørt fra henne. Tessa Grant er pliktoppfyllende og flink på skolen. Gjør lite ut av seg, og ifølge familien holder hun alltid avtaler. Hun virker å være svært selvstendig og holder seg mye for seg selv. Har lite omgang med venner, men ifølge familien er det noe hun selv velger. Ingen kjente konflikter, hverken på skolen eller privat. Mitt inntrykk er at foreldrene, stemoren og halvbrødrene tilsynelatende kommer godt overens. Tessa virker å være en typisk drifter. Hun klager aldri, lager ikke trøbbel, men det at hun vandrer mye rundt alene, tyder på en viss rotløshet. Skilsmissebarn befinner seg ofte i konstant drift mellom foreldrene. De faller fort under radaren så lenge de ikke lager trøbbel. De voksne tror at alt er greit, men legger ikke merke til rotløsheten. Jeg tror at Tessa er ei smart jente. Hun er vant til å klare seg selv, men hun ville likevel ikke latt være å si ifra til foreldrene dersom hun trengte hjelp.

– Har det blitt søkt i nærområdet i natt? spurte Ken.

– Ja, sa Gwen. – Det er gjort søk i natt og i morgentimene, uten resultat. Teorien om at hun kan ha skadet seg, blir mindre sannsynlig for hvert minutt letemannskapene og hundene er der ute. Etter det familien sier, er hun godt kjent i området. At hun skal ha gått seg bort, er lite trolig.

Gwen tok en liten pause. Så fortsatte hun:

– Min konklusjon så langt er at så lenge vi ikke kan utelukke det, må vi ha med oss det verst tenkelige scenarioet. Tessa Grant kan ha blitt bortført, og drept. Eller holdt fanget mot sin vilje.

– Enig i din vurdering, sa Ken. – Vi må kartlegge alle menneskene rundt henne. Familie, skole, venner og naboer. På dette tidspunktet er det viktig å få sjekket ut alle som ikke har noe med saken å gjøre, og sirkle oss inn på det som kan være aktuelt.

– Jeg er i gang med å kartlegge familien, sa Mick.

– Fortsett å lete, sa Ken. – Meld inn en Amber Alert slik at vi får media på banen allerede i dag. Jeg vil ha ut bildet av Tessa til flest mulig. Vi tar imot all den hjelpen vi kan få. Gwen og Sarah, dere prater med lærerne og skolekameratene til Tessa. Sjekk med politiet hvor langt de har kommet i utspørringen av naboer på begge bostedene hennes. Jeg sørger for å få tatt en gjennomgang av de personlige eiendelene på rommet hennes, hos begge foreldrene. Det hjelper ikke akkurat at det er dobbelt opp av alt.

– Du sier noe, sa Gwen.

– Om det ikke dukker opp noe viktig i mellomtiden, møtes vi her i ettermiddag til en oppsummering, sa Ken. – Forresten, det er én ting til før vi avslutter. Vi får inn en ny agent i dag. Mick?

– Nikolai Janko kommer fra Danmark. Regner med at dere husker ham? Han hjalp oss med Martin Petersen-saken.

Nå skal han hospitere hos oss i et halvt år, og jobbe i team med meg.

– Så bra, sa Sarah. – Han virket å være en dyktig og hyggelig type. Det lille jeg så til ham via samarbeidet over video, i hvert fall. Men Gwen, du og Mick reiste jo til Danmark og møtte ham der.

Gwen nikket, men kommenterte det ikke. Hun fikk et sug i magen hver gang Martin Petersen ble nevnt. Nikolai Janko var sikkert en meget bra etterforsker, men hun var redd for at nærværet hans ville minne henne om alt det forferdelige som hadde skjedd sist høst og vinter. Saken påvirket henne fortsatt, og hun måtte jobbe med seg selv hver dag for å få den mer på avstand. Gwen gravde i tankene for å flytte fokus over på noe annet. Hun bestemte seg raskt for å reise innom Healy pleiehjem og besøke bestefaren sin så fort hun fikk mulighet.

Gwen avtalte med Sarah at de skulle reise ut om en times tid. Hun ville bruke timen til å ta seg en dusj og bytte klær. Det var bra fasiliteter i kontorbygningen, med treningsrom, dusjer og badstue i kjelleren. Det hadde ikke blitt noe søvn i natt, og av erfaring visste hun at det ville bli en god stund til før hun kunne reise hjem.


Kapittel 7

Gwen strakte seg ut på benken i badstuen. Det at navnet til Martin Petersen hadde blitt nevnt, gjorde at tankene hennes vandret ufrivillig tilbake til det som hadde skjedd. Også til det korte forholdet hun hadde hatt til Michael Creon.

Det hadde vært noen heftige uker. Creon hadde vært alt hun hadde drømt om, og mer til. Hun sukket, det gjorde fortsatt fysisk vondt å tenke på ham. Hun burde ha fulgt intuisjonen sin og holdt seg langt unna ham. Forholdet hadde et vanskelig utgangspunkt ettersom han også var sjefen hennes. Likevel klarte de ikke å holde seg unna hverandre. De hadde pratet om at en av dem måtte slutte i jobben. Hverken Gwen eller Creon hadde vært komfortable med å bryte reglene. Gwen kunne ikke fatte hvordan hun, av alle mennesker, hadde latt seg så til de grader rive med. Hun hadde hatt et reelt håp om at forholdet skulle kunne vare, og at det å endre på jobbstatus ikke skulle føles som et stort offer. Alt hadde vært litt for oppadgående, en stund.

Michael Creon hadde for mange demoner i sitt liv. Da konen hans ble funnet død, etter å ha vært savnet i lang tid, var det ikke lenger noe håp om å redde forholdet.

Hun husket den dagen med stor sorg, og sinne.

*

Martin Petersen hadde kidnappet Jenna Creon fire år tidligere. De hadde fått et gjennombrudd i saken. Da de endelig hadde funnet ut hvor hun ble holdt fanget, viste det seg at Jenna ikke ønsket å bli reddet. Hun hadde valgt å ta livet sitt, kun minutter før de nådde frem til henne. Tanken på at de indirekte hadde forårsaket hennes død, var vond å akseptere. Gwen kunne fortsatt ikke fatte hva som hadde foregått inne i hodet til Martin Petersen. I hans øyne hadde han hjulpet Jenna, som om det å plage og torturere noen kunne hjelpe et menneske.

Gwen grøsset når hun tenkte på hva slags lidelser Martin Petersen hadde påført Jenna. Rettsmedisinerens rapport beskrev at hun med jevne mellomrom ble påført skader som begrenset bevegeligheten hennes. Hun hadde også store skader i ansiktet. Etterforskningen konkluderte med at Martin Petersen mishandlet henne med mål om å gjøre henne uanselig og stygg. Martin Petersen hadde kjempet en kamp med seg selv, hvor han pendlet mellom å være overgriper, som sin far, og å knuse fysikken til Jenna for å ikke la seg friste.

Hun kunne ikke sette seg inn i hva Jenna hadde opplevd, men på en måte forsto hun valget hennes. Livet hennes opphørte å eksistere den dagen hun ble kidnappet. Hun ville ikke bli reddet etter fire år i det helvetet.

Gwen ergret seg over at hun ble nødt til å drepe Martin, men hun hadde ikke hatt noe valg. Det var bare en av dem som kunne overleve konfrontasjonen. Hun skulle så gjerne hatt muligheten til å høre hans forklaring på det vanviddet han utsatte Jenna og andre for.

Det var ei jente som hadde klart å rømme fra Martin Petersen med livet i behold, Trish Stewart. Trish hadde blitt funnet hardt skadet i veikanten. Etter hvert klarte hun å kommunisere med Gwen ved å gi henne en lapp med Jennas navn på. Dette ledet dem til å tro at Jenna fortsatt var i live, og at hun mest sannsynlig var der Trish hadde klart å rømme fra. Det var takket være Trish at det ble fremdrift i saken.

Gwen besøkte fortsatt Trish på det psykiatriske sykehuset i Anchorage. Det hun gjennomgikk hos Martin Petersen, traumatiserte henne i så stor grad at hun nå nektet å forholde seg til virkeligheten. Kun i korte glimt ga hun kontakt og møtte blikket til Gwen, men stort sett stirret hun bare tomt foran seg. Legene sa at denne tilstanden kunne vare i mange år, kanskje livet ut. Det sto på Trish selv. Det var hun som valgte å være i denne tilstanden, og det var opp til henne om hun en dag orket å komme tilbake til virkeligheten.

Jennas begravelse hadde vært en stor prøvelse for dem alle. Det var grusomt å se Creon i så dyp sorg. Han hadde vært fullstendig knust. Etterpå takket han kollegaene for støtten, men han var helt klart ikke seg selv. Hvem hadde vel vært det? tenkte Gwen. I perioden etterpå hadde ikke Gwen fått noe mer respons fra ham enn de andre kollegaene. Tre uker etter begravelsen tok han ut permisjon og reiste til Virginia for å jobbe ved FBIs hovedkontor Quantico.

Alle forsto at han trengte å komme seg vekk, men nå hadde det snart gått et halvt år uten at Gwen hadde hørt noe ifra ham. Selv om hun for lengst hadde innsett at forholdet var over, tok hun seg selv i å stirre håpefullt på telefonen hver dag. Det var så jævla vanskelig å få Creon ut av systemet. Gwen kjente mye på sorg over det som kunne ha vært, men innså at det uansett ville blitt for komplisert. Det hadde skjedd for mye.

Gwen hadde ingen tro på at Creon ville komme tilbake etter endt permisjon. Hun ville så gjerne være i nærheten av ham, samtidig som alt var enklere å takle når han var langt borte. Gwen skjønte at han trengte avstand til henne, og hun forsto og respekterte avgjørelsen hans.

Hun blunket vekk fuktigheten som hadde samlet seg i øyekroken. Det var slutt på pausen, hun måtte dusje og kle på seg. Hun ville ikke tillate seg å tenke mer på dette, i dag. Det var hennes måte å takle det som var følelsesmessig vanskelig: å kun tenke på det én gang i løpet av dagen. Det hendte faktisk at hun klarte det.

Gwen tenkte på at hun hadde en sak som var mye viktigere enn hennes egne bekymringer. Heretter skulle Tessa Grant få all hennes oppmerksomhet.

